REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/221-19

19. septembar 2019. godine

B e o g r a d

Z A P I S N I K

48. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 19. SEPTEMBRA 2019. GODINE

Sednica je počela u 12.05 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jasmina Karanac, Ognjen Pantović, Snežana B Petrović, Olivera Pešić, Dalibor Radičević i Aleksandar Stevanović.

Sednici su prisustvovali zamenici članova Odbora: Vladimir Petković (zamenik Vladimira Orlića), Goran Kovačević (zamenik Zorana Milekića), Ivana Nikolić (zamenik Jovice Jevtića).

Sednici nisu prisustvovali članovi Odbora: Dragan Jovanović, Stefana Miladinović, Dragan Vesović, Nenad Konstatinović, Marina Ristić, Novica Tončev i Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Aleksandra Damnjanović, državni sekretar i Saša Stojanović, pomoćnik ministra.

Odbor je, jednoglasno (10 za), u skladu sa predlogom predsednika Odbora usvojio sledeći

D n e v n i r e d:

1. Razmatranje Osnove za vođenje pregovora i zaključivanje Sporazuma između Vlade Republike Srbije i Saveta ministara Bosne i Hercegovine o saradnji na realizaciji projekta autoputa/brze saobraćajnice Beograd - Sarajevo - Beograd i teksta Sporazuma između Vlade Republike Srbije i Saveta ministara Bosne i Hercegovine o saradnji na realizaciji projekta autoputa/brze saobraćajnice Beograd - Sarajevo – Beograd, radi davanja saglasnosti za privremenu primenu do njegovog stupanja na snagu (broj 011-2341 od 13. 09. 2019. godine);
2. Razmatranje Informacije o radu Ministarstva građevinarstva, saobraćaja i infrastrukture za period januar – mart 2019. godine (broj 02-2162/19 od 5. 08. 2019. godine);
3. Razmatranje Informacije o radu Ministarstva građevinarstva, saobraćaja i infrastrukture za period april – jun 2019. godine (broj 02-2162/19-1 od 11. 09. 2019. godine).

Predsednik Odbora, predložila je da se radi efikasnijeg rada Odbora obavi objedinjena rasprava o tačkama 2. i 3. Dnevnog reda. Odbor je, jednoglasno (10 za), usvojio ovaj predlog.

Pre prelaska na rad prema utvrđenom Dnevnom redu, Odbor je, jednoglasno (10 za), usvojio zapisnike 46. sednice Odbora održane 22. jula 2019. godine i 47. sednice Odbora održane 25. jula 2019. godine

Prva tačka dnevnog reda - **Razmatranje Osnove za vođenje pregovora i zaključivanje Sporazuma između Vlade Republike Srbije i Saveta ministara Bosne i Hercegovine o saradnji na realizaciji projekta autoputa/brze saobraćajnice Beograd - Sarajevo - Beograd i teksta Sporazuma između Vlade Republike Srbije i Saveta ministara Bosne i Hercegovine o saradnji na realizaciji projekta autoputa/brze saobraćajnice Beograd - Sarajevo – Beograd, radi davanja saglasnosti za privremenu primenu do njegovog stupanja na snagu**

U uvodnom izlaganju Saša Stojanović, pomoćnik ministra, naglasio je da je samom tekstu sporazuma prethodilo niz akata, bilateralnih, koji su potpisani kako između vlada Republike Srbije i Republike Turske, tako i između Federacije Bosne i Hercegovine i Republike Turske. Sporazum definiše osnovne elemente u vezi izgradnje autoputa, od planiranja koridora i trase, definisanja zajedničkih tačaka autoputa, kao i izgradnju graničnog prelaza i mogućnost izgradnje međudržavnog mosta preko reke Save za koji će biti izdata građevinska dozvala od strane Republike Srbije po prethodno pribavljenim lokacijskim uslovima obe potpisnice ovog bilateralnog sporazuma. Sporazumom se stvaraju uslovi za koordiniranje aktivnosti na izgradnji autoputa, na izgradnji međudržavnog mosta i stvara se osnov za dogovaranje aktivnosti za izgradnju novog graničnog prelaza. Svaka od strana ugovornica će finansirati i biti vlasnik onog objekta koji izgrađuje na svojoj strani. Republika Srbija će finansirati izgradnju mosta preko reke Save i ona će biti vlasnik tog objekta. Način finansiranja graničnog prelaza biće predmet posebnog sporazuma dveju ugovornih strana onog momenta kada se postigne saglasnost oko toga kakav će biti taj granični prelaz. Sporazumom se imenuju i definišu nadležni organi za sprovođenje ovog sporazuma za Bosnu i Hercegovinu to je Ministarstvo komunikacija i transporta, a za Republiku Srbiju Ministarstvo građevinarstva, saobraćaja i infrastrukture. Takođe, u Sporazumu u članu 8. je predviđeno, da se prilikom izgradnje, potrošnje i nabavke materijala, mehanizacije itd, sva roba koja je neophodna za realizaciju ovog infrastrukturnog objekta relaksira od strane carinskih i poreskih dažbina. U članu 9. predviđena je odgovornost za štetu ugovornih strana ukoliko jedna od njih odustane pre početka ili u toku početka izgradnje objekta.

U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 57. Poslovnika Narodne skupštine („Službeni glasnik RS“, broj 20/12-prečišćen tekst), Odbor za prostorno planiranje, saobraćaj, infrastrukturu i telekomunikacije, na sednici održanoj 19. septembra 2019. godine, jednoglasno (10 za), doneo je sledeću

O D L U K U

1. Daje se saglasnost Vladi Republike Srbije za privremenu primenu Osnove za vođenje pregovora i zaključivanje Sporazuma između Vlade Republike Srbije i Saveta ministara Bosne i Hercegovine o saradnji na realizaciji projekta autoputa/brze saobraćajnice Beograd - Sarajevo - Beograd i teksta Sporazuma između Vlade Republike Srbije i Saveta ministara Bosne i Hercegovine o saradnji na realizaciji projekta autoputa/brze saobraćajnice Beograd - Sarajevo – Beograd, do njegovog stupanja na snagu.
2. Ovu odluku dostaviti Vladi Republike Srbije, na dalju nadležnost.
3. Ovu odluku dostaviti predsedniku Narodne skupštine, radi informisanja.

Razmatranje druge i treće tačke dnevnog reda:

**2. Razmatranje Informacije o radu Ministarstva građevinarstva, saobraćaja i infrastrukture za period januar – mart 2019. godine**

**3. Razmatranje Informacije o radu Ministarstva građevinarstva, saobraćaja i infrastrukture za period april-jun 2019. godine**

U uvodnom izlaganju Aleksandra Damnjanović, državni sekretar, je istakla da u Ministarstvu građevinarstva, saobraćaja i infrastrukture postoji devet sektora, dve posebne organizacione jedinice i sekretarijat i da je u izveštajima sve sistematski obuhvaćeno. Izveštaji sadrže sve zakonodavne aktivnosti: aktivnosti na donošenju zakona, aktivnosti na donošenju podzakonskih akata, kao i druge zakonodavne aktivnosti. Zatim, tekuće i redovne poslove, posebno za svaki sektor, posebno unutar svakog sektora i uže poslovne jedinice. Izveštaji sadrže i informacije o svim infrastrukturnim objektima, koji se realizuju u okviru Ministarstva građevinarsta, saobraćaja i infrastrukture, o onima koji su započeti, koji su u realizaciji, ali i najavu novih. U novom investicionom ciklusu se planira početak izgradnje novih šest autoputeva. Takođe, ubrzano se radi na izradi potrebne dokumentacije za početak rada Novi Sad - Subotica brze pruge, koja je jako značajna železnička veza. Ministarstvo poklanja veliku pažnju svim vidovima saobraćaja, a železnički saobraćaj je značajno unapređen u ovom izveštajnom periodu.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period januar - mart 2019. godine i odlučio, jednoglasno (10 za), da ga prihvati.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period april-jun 2019. godine i odlučio, jednoglasno (10 za), da ga prihvati.

\*

\* \*

Na sednici Odbora vođen je tonski zapis.

Sednica je zaključena u 12.20 časova.

SEKRETAR ODBORA PREDSEDNIK ODBORA

Biljana Ilić Katarina Rakić